මෙවර අලුත් අවුරුද්ද ලබන මොහොතේ, කොරෝනා වෛරස් උවදුරින් මිදෙන්නට විද්‍යාත්මක ක්‍රම ඔස්සේ සෞඛ්‍යාරක්ෂිත උපදෙස් සහ ක්‍රමවේද අනුගමනය කරන අතරම, ආධ්‍යාත්මික ආශිර්වාදය ලබාගැනීම අරමුණු කරගනිමිනුයි සත් පත්තිනි සෙත් ශාන්තිය හිරු සංවිධාන කළේ.මුළු රටටම ආශිර්වාද කරමින් පැවැත්වෙන මෙම මහා ආශිර්වාදාත්මක පුණ්‍යකර්මයේ සත් පත්තිනි දේව දානය උදෙසා හිරු දෙවියන් පුදා ඔබ විසින් සකස් කරගත් අලුත් සහල් එක්රැස් කර, එම කටයුත්ත වෙනුවෙන් හිරු සමඟ බැඳුණු ඔබ දායක කරගැනීමට කටයුතු කෙරෙන්නේ ඒ අනුවයි.සත් පත්තිනි දෙවියන් මුල් කරගනිමින් රටට සහ සියලු පුරවැසියන්ට ආශිර්වාදය ලැබේවා යන ප්‍රාර්ථනයෙන් අප්‍රේල් 14 වනදා මැදියම් රැයේ ඇරඹෙන සෙත් ශාන්තිය අලුයම තුන දක්වා නවගමුව පුරාණ සත් පත්තිනි දේවාල පුදබිමේදී පැවැත්වෙනවා.හිමිදිරි උදෑසන ආහාර අනුභව නැකතින් පසු ගරා යකුන් හත්දෙනෙකු රැඟුම් පා සියලු දොස් දුරු කර සත් පත්තිනි සෙත් ශාන්තිය අවසන් කිරීමටයි සැළසුම් කර ඇත්තේ.අලුත් අවුරුද්ද උදාවන සුබ නැකතේදී පත්තිනි මෑණියන්ගේ ආශිර්වාද ලබාගැනීම සඳහා පහනක් දල්වා ප්‍රාර්ථනාවේ පඬුරු ගැටගසන්නටද හිරු මුළු රටේම ජනතාවට ආරාධනා කරනවා.